टॉस जीतकर पहले गेंदबाजी करते हुए भारत ने अपने स्पिन गेंदबाजों वाशिंगटन सुंदर और युजवेंद्र चहल की कसी हुई गेंदबाजी की बदौलत बांग्लादेश को निर्धारित बीस ओवरों में 166 रनों पर रोक दिया. जवाब में खेलने उतरी भारतीय टीम के शुरुआती दो विकेट जल्दी ही गिर गए, लेकिन कप्तान रोहित शर्मा ने एक छोर संभाले रखा और जरूरी रन गति भी बनाए रखने की कोशिश की. अर्धशतक पूरा करने के बाद रोहित शर्मा के आउट होते ही भारतीय टीम संकट में आती दिखाई दी. मनीष पांडे और विजय शंकर तेज गति से रन बनाने में सफल नहीं हुए और अंतत: रन गति बढ़ाने की कोशिश में आउट भी हो गये. आखिरी दो ओवरों में भारत को जीत के लिए 34 रन बनाने थे, जो काफी मुश्किल लग रहे थे. लेकिन दिनेश कार्तिक ने तीन छक्कों और दो चौकों की मदद से 29 रन बनाकर भारत को जीत दिला दी.